नई दिल्ली : रेप केस में पंचकूला जेल में बंद डेरा सच्चा सौदा के मुखिया गुरमीत राम रहीम को एक मामले में शुक्रवार को जमानत मिल गई। सीबीआई की पंचकूला कोर्ट ने राम रहीम को बेल दी है। हालांकि, वह रेप केस में अभी जेल में ही रहेंगे। राम रहीम को वंध्याकरण मामले में जमानत मिली है।
डेरा सच्चा सौदा के मुखिया राम रहीम पर एक से एक संगीन मामले हैं। रेप के आरोप में वो सजा काट रहे हैं। लेकिन चार सौ से ज्यादा साधुओं को नपुंसक बनाने के मामले में उन्हें सीबीआई कोर्ट ने राहत दे दी है। राम रहीम और उनके कुछ सहयोगियों के खिलाफ आईपीसी की अलग अलग धाराओं 326, 417, 506 और 120बी के तहत आरोप तय हुए थे।
दरअसल राम रहीम के खिलाफ हरियाणा के ही रहने वाले एक शख्स ने आरोप लगाया था कि साधुओं को वो ईश्वर दर्शन कराने की बात करते थे। लेकिन उसके लिए साधुओं के सामने नपुंसक बनने की शर्त होती थी। ज्यादातर साधू ईश्वर दर्शन की लालच में खुद को नपुंसक बनने के लिए समर्पित कर दिया। याची का कहना था कि पीड़ितों को कुछ खास तरह के इंजेक्शन लगाए जाते थे जिसकी वजह से उनके शरीर में कुछ हारमोनल बदलाव हो गए। शरीर में हारमोनल बदलाव की वजह से दूसरे लोग साधुओं का मजाक उड़ाया करते थे।